DA Den Europæiske Unions Tidende CE 84/608

(2004/C 84 E/0683)

SKRIFTLIG FORESPØRGSEL E-0509/04

af José Ribeiro e Castro (UEN) til Kommissionen

(24. februar 2004)

Om: Venezuela — sulten og den portugisiske indvandrergruppe

Ifølge medierne har den portugisiske katolske mission i Caracas gjort opmærksom på, at mange portugisiske indvandrere i Venezuela har store vanskeligheder. Fader Alexandre Mendonça har udtalt, at »på indeværende tidspunkt har det store flertal økonomiske problemer. De, der før havde det godt i Venezuela, har det mindre godt, og de, der ikke havde det godt, har det meget værre«. Situationen er bekræftet af den portugisiske statssekretær for forbindelserne med de portugisiske samfund i verden, José Cesário, som nævnte nogle af de problemer, den portugisiske gruppe er berørt af. »Der er sociale problemer, som i nogle tilfælde giver sig udslag i yderst komplicerede dramaer, problemer, der er knyttet til småbørn, den tredje alder, fuldstændig rodløse portugisere, problemer med narkotikamisbrug«, sagde han. José Cesário tilføjede, at der er mange komplicerede situationer for portugisiske indvandrergrupper i verden, men at intet kan sammenlignes med situationen i Venezuela.

»Der er tusindvis af personer, der lider af sult, undertiden uden noget sted at bo, med umådelige vanskeligheder. I Frankrig er der lige så frygtelige dramaer, men heldigvis tackles de anderledes. I Venezuela er forholdene langt mere komplekse«, sagde han.

Denne situation er foruroligende og i stærk kontrast med det velfærdsniveau, som Venezuela allerede har opnået.

På denne baggrund bedes Kommissionen oplyse:

— Er den vidende om denne mangelsituation?

— Hvordan opfatter den disse problemer?

— Hvilke skridt har den taget eller agter den at tage sammen overfor de venezuelanske myndigheder med henblik på at gøre dem opmærksom på denne situation og fremme en løsning?

— Er den rede til at samarbejde med den portugisiske og venezuelanske regering om at løse dette problem?

— Er den indstillet på at yde nødhjælp, hvis den anmodes herom?

Svar afgivet på Kommissionens vegne af Christopher Patten

(23. marts 2004)

Kommissionen er bekendt med det alvorlige økonomiske tilbageslag i Venezuela, hvor der to år i træk har været kraftig negativ vækst. Man forventede et økonomisk opsving i år, men det ser ud til at være truet på grund af den ustabile politiske situation. Venezuelanerne — og især dem med få økonomiske ressourcer — mærker virkningerne af denne situation, og nogle af dem har dårligt råd til samme mængde mad som før. Det portugisiske samfund i Venezuela er også berørt af dette generelle problem, men Kommissionen er ikke blevet informeret om særlige bekymringer for dette samfund.

De økonomiske vanskeligheder har ført til en tvungen nedskæring i virksomhedernes produktion og endog lukning af nogle af dem, og dette påvirker også den del af det portugisiske samfund, der har med produktionsvirksomhed at gøre. Kommissionens delegation i Caracas arbejder sammen med medlemsstaternes ambassader og handelskamre i Venezuela for at forbedre mulighederne for europæiske virksomheder. Delegationen har hyppigt kontakt med det portugisiske samfund gennem det portugisiskvenezuelanske handelskammer.

Nogle af regeringens økonomiske foranstaltninger, som f.eks. kontrol med priser og udenlandsk valuta, har indflydelse på europæiske virksomheders handel med Venezuela. Gennem forhandlinger mellem de europæiske ambassader og Kommissionen på den ene side og de venezuelanske økonomiske myndigheder på den anden side har det været muligt at mindske disse foranstaltningers negative virkninger.

Kommissionen har ikke modtaget nogen anmodning om nødhjælp, og Kommissionen er ikke bekendt med, at en bestemt del af landet skulle være udsat for særlig fødevaremangel. Kommissionen vil imidlertid fortsat følge den økonomiske situation regelmæssigt og i givet fald undersøge en eventuel anmodning om nødhjælp omhyggeligt.